b'\n_START_ARTICLE_\n\xc5\xbdana Perkovskaja\n_START_SECTION_\n\xc5\xbdivljenje\n_START_PARAGRAPH_\n\xc5\xbdana Perkovskaja je \xc5\xa1tudirala slavistiko na Moskovski univerzi med letoma 1980 in 1985, in sicer sloven\xc5\xa1\xc4\x8dino kot prvi oz. A jezik, srbohrva\xc5\xa1\xc4\x8dino pa pod drugi jezik oz. jezik B._NEWLINE_Kot prvi svoj prevod je objavila novelo Na begu, na lovu Branka Gradi\xc5\xa1nika (iz zbirke Ves svet, Molodaja gvardija)._NEWLINE_Od novembra leta 1996 je zaposlena na Veleposlani\xc5\xa1tvu Republike Slovenije v Moskvi, v preostalem \xc4\x8dasu pa bolj zaradi lastnih \xc5\xbeelja kot zaslu\xc5\xbeka, prevaja iz slovenskega v ruski jezik. Sama ta del svojega delovanja poimenuje kar "popoldanska obrt". Poleg tega je tudi urednica in deloma prevajalka antologije slovenske poezije, ki je v Moskvi iz\xc5\xa1la nedolgo nazaj. Prevaja predvsem leposlovje. Pomembno je tudi njeno prizadevanje, da pripomore k vzpostavljanju povezav med slovenskimi literati in ruskimi prevajalci, ki ga je bilo do sedaj kljub njihovi dostopnosti relativno malo. Prevajalka namre\xc4\x8d, tako kot tudi cela stroka, meni, da je za dober prevod pomembno dobro razumevanje. To po njenem mnenju najla\xc5\xbeje stori\xc5\xa1 tako, da avtorja izvirnika enostavno "pocuka\xc5\xa1 za rokav". Pri medjezikovnem posredovanju, predvsem leposlovja je namre\xc4\x8d poleg poznavanja druge kulture izjemno pomembno tudi razumeti, kaj to\xc4\x8dno \xc5\xbeeli avtor sporo\xc4\x8diti ciljnemu bralstvu. To pa je iz golega besedila neke tuje kulture te\xc5\xbeko razbrati. Tak prenos je zato toliko la\xc5\xbeji, \xc4\x8de ima prevajalec dostop do avtorja izvirnika, ki mu lahko ob morebitnih dilemah razlo\xc5\xbei, na kaj to\xc4\x8dno je meril pri svojem ustvarjanju.\n_START_SECTION_\nDelo\n_START_PARAGRAPH_\nMed njene pomembnej\xc5\xa1e prevode sodijo prevodi knji\xc5\xbeevnikov, ki so bolj vidni tudi v slovenskem knji\xc5\xbeevnem prostoru. To so dela Toneta Pav\xc4\x8dka, Borisa A. Novaka, Svetlane Makarovi\xc4\x8d, Nika Grafenauerja, Miroslava Ko\xc5\xa1ute, Milana Jesiha, Ervina Fritza, Maje Vidmar, Braneta Mozeti\xc4\x8da, Janija M\xc3\xb6derndorferja itn.'